Scream 4

Το Scream 4 είναι αμερικανική ταινία τρόμου παραγωγής 2011, σε σκηνοθεσία Γουές Κρέιβεν και σε σενάριο του Κέβιν Γουίλιαμσον, σεναριογράφο των Scream και Scream 2. Αποτελεί το τέταρτο μέρος της σειράς ταινιών τρόμου στο οποίο επιστρέφουν όλοι οι ηθοποιοί των προηγούμενων ταινιών Νιβ Κάμπελ, Ντέιβιντ Αρκέτ και Κόρτνεϊ Κοξ ενώ στο καστ προστίθενται πολλοί νέοι ηθοποιοί, ανάμεσά τους οι Έμα Ρόμπερτς και Χέιντεν Πανετιέρ. Η ιστορία ακολουθεί και πάλι τη Σίντνεη Πρέσκοτ και την επιστροφή της στο Γούντσμπορο για την προώθηση του βιβλίου της. Εκεί θα συναντήσει τον Σερίφη Ντιούι Ράιλι και την Γκέιλ Γουέδερς, οι οποίοι είναι παντρεμένοι, καθώς και την ξαδέρφη της Τζιλ και τη θεία της Κέιτ. Δυστυχώς η παρουσία της Σίντνεη θα προκαλέσει την επιστροφή του Ghostface, βάζοντας την ίδια αλλά και τους φίλους της καθώς και ολόκληρη την πόλη του Γούντσμπορο σε κίνδυνο.  Όπως και οι προηγούμενες ταινίες, το Scream 4 συνδυάζει τον τρόμο και τη βία των σλάσερ ταινιών με στοιχεία μαύρης κωμωδίας και μυστηρίου για να σατιρίσει τα κλισέ των ριμέικ. Η ταινία επίσης σχολιάζει την υπερβολική χρήση των social media και την εμμονή για διαδικτυακή φήμη.

Αρχικά, η σειρά προοριζόταν να είναι μία τριλογία, αλλά 10 χρόνια μετά από το τελευταίο Scream, οι αδερφοί Γουαϊνστάιν σκέφτηκαν ότι ήταν καιρός να πραγματοποιήσουν ακόμα μία ταινία. Σκοπό είχαν το Scream 4 να είναι το πρώτο μέρος μιας νέας τριλογίας, με τον Κρέιβεν και τον Γουίλιαμσον να έχουν υπογράψει και για τα δύο ακόμα sequel. Ο Γουίλιαμσον στα μέσα της παραγωγής έπρεπε να αποχωρήσει λόγω άλλων επαγγελματικών υποχρεώσεων και ο Έρεν Κρούγκερ, σεναριογράφος του Scream 3, κλήθηκε να κάνει κάποιες αλλαγές στο σενάριο. Οι Κάμπελ, Κοξ και Αρκέτ ήταν οι πρώτοι ηθοποιοί που υπέγραψαν να παίξουν στην ταινία ενώ οι Πανετιέρ και Κάλκιν ήταν οι πρώτοι από τους νέους ηθοποιούς που υπέγραψαν. Τα γυρίσματα ξεκίνησαν τον Ιούνιο του 2010 και ολοκληρώθηκαν το Σεπτέμβριο του 2010, με κάποια επαναληπτικά γυρίσματα στις αρχές του 2011.  

Η παγκόσμια πρεμιέρα της ταινίας πραγματοποιήθηκε στις 11 Απριλίου 2011 και κυκλοφόρησε στους κινηματογράφους στις 15 Απριλίου 2011. Έλαβε μικτές κριτικές με αρκετούς να επαινούν τις ερμηνείες, τη σκηνοθεσία και το χιούμορ ενώ αρνητικά σχόλια προκάλεσε η έλλειψη τρόμου και η χρήση κλισέ φόρμουλας. Ωστόσο πολλοί κριτικοί θεώρησαν το Scream 4 καλύτερο του Scream 3. Με προϋπολογισμό 40 εκατομμύρια δολάρια, οι συνολικές εισπράξεις της ταινίας έφτασαν τα  97,2 εκατομμύρια δολάρια παγκοσμίως, καθιστώντας το Scream 4 τη χαμηλότερη εισπρακτικά ταινία της σειράς. Αποτελεί την τελευταία ταινία που σκηνοθέτησε ο Γουές Κρέιβεν πριν το θάνατό του το 2015.

Την ταινία ακολούθησε η σειρά ανθολογίας Scream που προβλήθηκε στο MTV χωρίς τη συμμετοχή των Γουίλιαμσον, Κάμπελ, Αρκέτ και Κοξ ενώ ο Ρότζερ Λ. Τζάκσον επέστρεψε και δάνεισε τη φωνή του στον Ghostface  στην τρίτη σεζόν. Μια πέμπτη ταινία, με τον τίτλο Scream κυκλοφόρησε το 2022.

Πλοκή 
Οι μαθητές λυκείου Τζένι Ράνταλ και  Μάρνι Κούπερ δέχονται επίθεση και δολοφονούνται από έναν νέο Ghostface, την ημέρα της επετείου των άγριων δολοφονιών των Μπίλι Λούμις και Στου Μάσερ, 15 χρόνια πριν.

Την επόμενη μέρα, η Σίντνεη Πρέσκοτ επιστρέφει στο Γούντσμπορο για να προωθήσει το βιβλίο της και αντιμετωπίζει με καχυποψία τις νέες δολοφονίες. Μένει με τη θεία της Κέιτ Ρόμπερτς και την ξαδέρφη της Τζιλ, η οποία προσπαθεί να αντιμετωπίσει την προδοσία του πρώην της Τρέβορ Σέλντον. Οι επιθέσεις του δολοφόνου συνεχίζονται. Σκοτώνει τη φίλη της Τζιλ, Ολίβια Μόρις, την υπεύθυνη δημοσίων σχέσεων της Σίντνεη,  Ρεμπέκα Γουόλτερς, τους αστυνομικούς Άντονι Πέρκινς και Ρος Χος, την Κέιτ ενώ τραυματίζει σοβαρά την Γκέιλ.

Η παρέα της Τζιλ συγκεντρώνεται στο σπίτι της φίλης της, Κίρμπι Ριντ. Εκεί ο Ghostface θα κάνει την εμφάνισή του, σκοτώνοντας τον Ρόμπι Μέρσερ ενώ η Σίντνεη φτάνει εγκαίρως και σώζει τις Τζιλ και Κίρμπι. Η Κίρμπι αναγκάζεται να παίξει το αγαπημένο παιχνίδι του δολοφόνου και να απαντήσει σε ερωτήσεις που αφορούν ταινίες τρόμου, για να σώσει τον Τσάρλι Γουόκερ. Ενώ η Κίρμπι απαντάει σωστά, ο Τσάρλι τη μαχαιρώνει αποκαλύπτοντας ότι είναι ο Ghostface. Συνεργός του αποκαλύπτεται ότι είναι η Τζιλ, η οποία σκοπεύει να σκοτώσει τη Σίντνεη και να γίνει αυτή η καινούρια "Σίντνεη", ενοχοποιώντας τον Τρέβορ για τους φόνους. Η Τζιλ σκοτώνει τον Τρέβορ, προδίδει και δολοφονεί τον Τσάρλι και μαχαιρώνει τη Σίντνεη. Η ίδια αρχίζει να τραυματίζεται ώστε να φανεί ως η μοναδική επιζήσασα. Στο νοσοκομείο, η Τζιλ μαθαίνει ότι η Σίντνεη ζει ακόμα και κάνει απόπειρα να την αποτελειώσει, αλλά με τη βοήθεια των Γκέιλ, Ντιούι και της Τζούντι Χικς, η Σίντνεη σκοτώνει την Τζιλ.

Ηθοποιοί και Χαρακτήρες 

 Νιβ Κάμπελ στο ρόλο της Σίντνεη Πρέσκοτ 
 Κόρτνεϊ Κοξ στο ρόλο της Γκέιλ Γουέδερς-Ράιλι 
 Ντέιβιντ Αρκέτ στο ρόλο του Ντουάιτ "Ντιούι" Ράιλι
 Έμα Ρόμπερτς στο ρόλο της Τζιλ Ρόμπερτς
 Χέιντεν Πανετιέρ στο ρόλο της Κίρμπι Ριντ
 Ρόρυ Κάλκιν στο ρόλο του Τσάρλι Γουόκερ
 Νίκο Τορτορέλλα στο ρόλο του Τρέβορ Σέλντον
 Μέρι ΜακΝτόνελ στο ρόλο της Κέιτ Ρόμπερτς
 Μαριέλ Τζάφι στο ρόλο της Ολίβια Μόρις
 Άνταμ Μπρόντι στο ρόλο του Ντετέκτιβ Ρος Χος
 Άντονι Άντερσον στο ρόλο του Ντετέκτιβ Άντονι Πέρκινς
 Άλισον Μπρι στο ρόλο της Ρεμπέκα Γουόλτερς
 Έρικ Νάντσεν στο ρόλο του Ρόμπι Μέρσερ
 Μάρλεϊ Σέλτον στο ρόλο της Τζούντι Χικς
 Μπρίτανι Ρόμπερτσον στο ρόλο της Μάρνι Κούπερ
 Έιμι Τιγκάρντεν στο ρόλο της Τζένι Ράνταλ
 Σέναε Γκράιμς στο ρόλο της Τρούντι
 Λούσι Χέιλ στο ρόλο της Σέρι
 Άννα Πάκουιν στο ρόλο της Ρέιτσελ
 Κρίστεν Μπελ στο ρόλο της Κλόι
 Ρότζερ Λ. Τζάκσον ως η φωνή του Ghostface

Παραγωγή

Ανάπτυξη 

Το Scream 4 ανακοινώθηκε από την Weinstein Company τον Ιούλιο του 2008 με τον Γουές Κρέιβεν να δηλώνει ότι θα τον ενδιέφερε να το σκηνοθετήσει μόνο αν το σενάριο ήταν τόσο καλό όσο του πρώτου Scream. Το Μάρτιο του 2010, επιβεβαιώθηκε από τον ίδιο η παρουσία του στη σκηνοθετική καρέκλα της ταινίας. Ο ίδιος δήλωσε: "Είμαι χαρούμενος που δέχτηκα την πρόταση του Μπομπ Γουαϊνστάιν να αναλάβω τα ηνία για ένα νέο κεφάλαιο στη σειρά ταινιών Scream. Δουλεύοντας με την Κόρτνεϊ, τον Ντέιβιντ και τη Νιβ δέκα χρόνια πριν ήταν θαυμάσιο και είμαι βέβαιος ότι θα είναι έτσι και αυτή τη φορά. Και δεν μπορώ να περιμένω να βρω τα ταλέντα που θα φέρουν το νέο αίμα στην οθόνη. Οι χαρακτήρες και το σενάριο του Κέβιν είναι γεμάτο ενέργεια και πρωτοτυπία- για να μην αναφέρω μερικά από τα πιο ανατριχιαστικά τρομάγματα που έχω δει ποτέ σε σενάριο από τον καιρό... της αρχικής σειράς ταινιών."

Τον Μάιο του 2010, η Κάθυ Κόνραντ, παραγωγός των πρώτων τριών ταινιών, άσκησε μήνυση 3 εκατομμυρίων δολαρίων ενάντια στη The Weinstein Company, ισχυριζόμενη ότι παραβίασαν μια γραπτή συμφωνία ότι η εταιρία της Cat Entertainment έχει τα δικαιώματα για όλες τις ταινίες της σειράς. Οι Γουαϊνστάιν ισχυρίστηκαν ότι η αυτή η σύμβαση απαιτούσε τις υπηρεσίες της Κόνραντ να είναι αποκλειστικές στο franchise, κάτι που η  Κόνραντ αποκάλεσε "ψευδή πρόφαση", υποστηρίζοντας ότι η προηγούμενη ταινία δεν απαιτούσε αυτήν την προϋπόθεση. Η μήνυση κατηγορούσε τους Γουαϊνστάιν για συγκαλυμμένη συμπεριφορά και για "μια απάτη να αναγκάσει τους ενάγοντες να αποχωρήσουν από τη σειρά ταινιών Scream χωρίς αποζημίωση, δίνοντάς τους έτσι τη δυνατότητα να μειώσουν το κόστος της ταινίας, προσλαμβάνοντας κάποιον άλλον να αναλάβει την παραγωγή." Στις 5 Απριλίου 2011, ανακοινώθηκε ότι η υπόθεση κανονίστηκε εκτός δικαστηρίου. Αν και οι λεπτομέρειες παραμένουν απόρρητες, οι Γουαϊνστάιν έδωσαν ένα χρηματικό ποσό στην Κόνραντ, συν ποσοστό από τις εισπράξεις της ταινίας.

Σενάριο 

Ο Κρέιβεν δήλωσε ότι μέσα στα δέκα χρόνια που έχουν περάσει μεταξύ του Scream 3 και του Scream 4 δεν έχει υπάρξει καμία δολοφονία που να σχετίζεται με τις προηγούμενες. Σχολίασε επίσης την παρουσία της Σίντνεη Πρέσκοτ, ενημερώνοντας ότι ο χαρακτήρας που παίζει η Νιβ Κάμπελ έκανε ότι καλύτερο μπορούσε για να συνεχίσει τη ζωή της και ότι έγραψε ένα επιτυχημένο βιβλίο με τις εμπειρίες της. Στο τέταρτο μέρος ο σκηνοθέτης αναφέρει ότι τα αμέτρητα sequels και remakes, οι ηθοποιοί και οι σκηνοθέτες ακόμα και τα κινηματογραφικά στούντιο θα είναι οι στόχοι παρωδίας. Επίσης ανέφερε ότι το σενάριο δεν δόθηκε ολόκληρο στους ηθοποιούς για να προστατέψουν έτσι την ταυτότητα του δολοφόνου και από τις 140 σελίδες δόθηκαν μόνο οι 75.

Υπάρχουν πολλές διαφορές ανάμεσα στο αρχικό σενάριο και σε αυτό που τελικά κατέληξε στην οθόνη. Σε ένα αρχικό προσχέδιο του σεναρίου, οι Γκέιλ και Ντιούι είχαν αποκτήσει μωρό, αλλά αυτό άλλαξε αργότερα όταν αποφασίστηκε ότι ένα μωρό σε μια ταινία θα έκανε τα γυρίσματα πρακτικά αδύνατα. Σε ένα άλλο προσχέδιο του σεναρίου, η εναρκτήρια σκηνή συμπεριλάμβανε τη Σίντνεη σε μια πάλη με τον Ghostface, η οποία θα άφηνε να εννοηθεί ότι η Σίντνεη σκοτωνόταν. Η ιστορία θα ξεκινούσε δύο χρόνια μετά ενώ η Σίντνεη ανάρρωνε από τους τραυματισμούς της. Ωστόσο, ο Μπομπ Γουάινσταϊν φοβήθηκε ότι κάτι τέτοιο θα έκανε την ταινία να προχωράει με αργούς ρυθμούς και έτσι αποφάσισε ότι το να εισάγουν καινούριους χαρακτήρες θα είχε καλύτερο αποτέλεσμα. Η σκηνή όπου η Γκέιλ δέχεται επίθεση στον αχυρώνα δεν υπήρχε καθόλου στο αρχικό σενάριο. Μια μεγάλη αλλαγή αφορούσε το φινάλε. Οι σκηνές στο νοσοκομείο προστέθηκαν αργότερα. Το αρχικό σενάριο τέλειωνε στο σπίτι, με την Τζιλ να μπαίνει στο ασθενοφόρο και να μιλά στον Ντιούι. Στη συνέχεια μίλαγε στους δημοσιογράφους και συμφωνούσε να τους αφήσει να την τραβήξουν μια φωτογραφία με τον όρο στη συνέχεια να την αφήσουν ήσυχη αν και στην πραγματικότητα επιθυμούσε να τη βγάλουν φωτογραφία. Την ίδια στιγμή ένας τραυματιοφορέας άρχιζε να φωνάζει ότι  μια γυναίκα είναι ακόμα ζωντανή, χωρίς να διευκρινίζει αν πρόκειται για τη Σίντνεη ή την Κίρμπι. Η ταινία θα ολοκληρωνόταν με αυτήν την εκκρεμότητα. Έτσι η  Τζιλ θα αναλάμβανε το ρόλο του ανταγωνιστή/αντιηρωίδας στην επόμενη ταινία και η Σίντνεη θα πάθαινε αμνησία και δεν θα μπορούσε να θυμηθεί ότι η Τζιλ ήταν η δολοφόνος.

Κατά τη διάρκεια των γυρισμάτων, ζητήθηκε από το σεναριογράφο του Scream 3, Έρεν Κρούγκερ να κάνει κάποιες αλλαγές στο σενάριο. Ο Κρέιβεν δήλωσε: "Κοιτάξτε, υπήρξε μια δύσκολη περίοδος όταν τα πράγματα μετατοπίστηκαν από τον Κέβιν στον Έρεν. Εγώ υπέγραψα να κάνω την ταινία με σενάριο του Κέβιν αλλά δυστυχώς αυτό δεν έγινε μέχρι να τελειώσουν τα γυρίσματα. Αλλά το σενάριο και το κόνσεπτ και οι χαρακτήρες είναι ασφαλώς του Κέβιν." Στις 7 Απριλίου 2011 ο Κέβιν Γουίλιαμσον, σε συνέντευξή του, απάντησε για το τι ακριβώς έγινε: "Μαλώσαμε άσχημα με τον Μπομπ (Γουαϊνστάιν). Συνεργάζομαι μαζί του 16 χρόνια, στην 16χρονη καριέρα μου. Μπλέξαμε σε κάποιους καυγάδες. Είναι μια πολύ δυσλειτουργική οικογένεια η Weinstein Company. Μαλώσαμε άσχημα, το αφήσαμε πίσω μας και προχωρήσαμε." Όταν ρωτήθηκε αν αποτελεί ακόμα μέρος της σειράς, ο Γουίλιαμσον είπε: "Υποστηρίζω την ταινία και ελπίζω να αρέσει. Ούτε για ένα δευτερόλεπτο δεν θα τολμούσα να το κάνω αυτό στον Γουές και στη Νιβ και στην Κόρτνεϊ και στον Ντέιβιντ και στον Μπομπ Γουαϊνστάιν, που χτίσανε την καριέρα μου. Δούλεψα πολύ σκληρά για την ταινία. Έδωσα τον καλύτερό μου εαυτό. Έγραψα ότι νόμιζα ότι μπορούσα να γράψω. Μετά έπρεπε να ξεκινήσουν τα γυρίσματα και εγώ έπρεπε να επιστρέψω στο "The Vampire Diaries". Γι' αυτό πιστεύω πραγματικά ότι έχω συνεισφέρει." Ωστόσο ο Γουαϊνστάιν ισχυρίστηκε ότι οι διαφωνίες του με τον Γουίλιαμσον είχαν να κάνουν με τις προθεσμίες. "Ήταν μια χρονικά κρίσιμη στιγμή", είπε. "Νομίζω ότι ο μοναδικός πραγματικός καυγάς δεν ήταν δημιουργικός, αλλά τύπου 'Πρέπει να το προχωρήσουμε! Είναι σαν τρένο. Κινείται.' Από μέρους μου, αυτή ήταν η μόνη πηγή έντασης." Οι Γουίλιαμσον και Γουαϊνστάιν δεν έχουν μιλήσει από τότε και ο Γουίλιαμσον, μέχρι που έδωσε τη συνέντευξη, δεν είχε δει ακόμα την ολοκληρωμένη ταινία. Για το μέλλον της σειράς ταινιών και συγκεκριμένα για το πιθανό Scream 5, ο Γουίλιαμσον είπε: "Ας τελειώσουμε πρώτα με το Scream 4! Αν οι αντιδράσεις είναι θετικές, τότε ναι, υπάρχουν και άλλες ανατροπές."

Κάστινγκ 

Τον Σεπτέμβριο του 2009, επιβεβαιώθηκε η συμμετοχή των Ντέιβιντ Αρκέτ και Κόρτνεϊ Κοξ ενώ λίγο αργότερα της Νιβ Κάμπελ της οποίας η απάντηση αρχικά ήταν αρνητική. Ο Γουές Κρέιβεν συνέντευξή του μίλησε για την επιστροφή των χαρακτήρων από την πρώτη ταινία, λέγοντας ότι το Scream 4 θα είναι ένας συνδυασμός των καινούριων με των παλιών ηρώων, ενώ η ιστορία των τριών βασικών πρωταγωνιστών της τριλογίας θα έχει σημαντικό ρόλο στη νέα ταινία. Ο Λιβ Σράιμπερ που υποδύθηκε τον Κότον Γουίρι στις τρεις πρώτες ταινίες δήλωσε ότι δεν υπάρχουν σχέδια να εμφανιστεί στην ταινία. Σε συνέντευξή του ο Κέβιν Γουίλιαμσον διέψευσε τις φήμες της επιστροφής του Τζέιμι Κένεντι, λέγοντας "Θα ήθελα πάρα πολύ να έχω τον Τζέιμι Κένεντι στην ταινία. Ωστόσο η επιστροφή του Ράντι, θα έκανε το Scream 2 να μοιάζει με ένα ψέμα. Είναι λάθος κίνηση. Και έτσι δεν θα το κάνω. Δεν μπορώ να το κάνω."

Το Μάιο του 2010 ανακοινώθηκαν οι συμμετοχές των Χέιντεν Πανετιέρ και Ρόρυ Κάλκιν. Στο ρόλο της Τζιλ αρχική επιλογή ήταν η Άσλεϊ Γκριν, αλλά τελικά δόθηκε στην Έμα Ρόμπερτς. Η Λέικ Μπελ αποχώρησε τελευταία στιγμή λόγω άλλων επαγγελματικών υποχρεώσεων και την ακολούθησε η Λόρεν Γκράχαμ εξαιτίας αλλαγών στο σενάριο. Αντικαταστάθηκαν από τις Μάρλεϊ Σέλτον και Μέρι ΜακΝτόνελ αντίστοιχα. Ο Ρότζερ Λ. Τζάκσον επέστρεψε για τέταρτη φορά ως η φωνή του δολοφόνου Ghostface. Τελευταία προσθήκη στο καστ της ταινίας ήταν η ανακοίνωση των cameo εμφανίσεων των Σέναε Γκράιμς και Λούσι Χέιλ και των Άννα Πάκουιν και Κρίστεν Μπελ.

Γυρίσματα 

Με έναν προϋπολογισμό $40 εκατομμυρίων, τα γυρίσματα ξεκίνησαν στις 28 Ιουνίου 2010. Ήταν προγραμματισμένο να ολοκληρωθούν στις 6 Σεπτεμβρίου, μετά από 42 μέρες γυρισμάτων, αλλά τελικά τελείωσαν στις 24 Σεπτεμβρίου 2010. Τα γυρίσματα πραγματοποιήθηκαν στο Αν Άρμπορ του Μίσιγκαν.

Τον Απρίλιο του 2010, ενώ η παραγωγή έψαχνε για ένα βιβλιοπωλείο που ήθελαν να χρησιμοποιήσουν στην ταινία, ο Κρέιβεν εντόπισε ένα καινούριο βιβλιοπωλείο, το οποίο δεν είχε ακόμα ανοίξει, στο Νόρθβιλ με το όνομα Next Chapter Bookstore Bistro. Ο Κρέιβεν λάτρεψε τόσο το κτίριο όσο και το όνομα που χρησιμοποίησε και τα δύο στην ταινία. Οι σκηνές γυρίστηκαν την πρώτη εβδομάδα του Ιουλίου. Μετά τις δοκιμαστικές προβολές τον Ιανουάριο, οι Κρέιβεν και Γουαϊνστάιν θεώρησαν ότι δύο σκηνές δεν έβρισκαν ανταπόκριση από το κοινό. Η Έιμι Τιγκάρντεν και η Άλισον Μπρι επέστρεψαν στο Ντιτρόιτ τέλη Ιανουαρίου με αρχές Φεβρουαρίου για συμπληρωματικά γυρίσματα που διήρκεσαν τέσσερις μέρες. Οι σκηνές αφορούσαν το χαρακτήρα της Τιγκάρντεν που δέχεται επίθεση στο σπίτι της και το χαρακτήρα της Μπρι που δέχεται επίθεση στο πάρκινγκ.

Το Scream 4 είναι η πρώτη ταινία της σειράς στην οποία χρησιμοποιήθηκαν εκτενώς ειδικά εφέ με τη βοήθεια ηλεκτρονικού υπολογιστή. Για παράδειγμα, η λεπίδα του μαχαιριού προστέθηκε αργότερα κατά τη διάρκεια του post-production με χρήση υπολογιστή. Η σκηνή θανάτου του Άντονι Άντερσον γυρίστηκε με 30 κάμερες σε διαφορετικές γωνίες. Στη συγκεκριμένη σκηνή όπου ο χαρακτήρας του Άντερσον μαχαιρώνεται στο μέτωπο και περπατάει μερικά μέτρα, μιλώντας, πριν πεθάνει δεν υπήρχε στο σενάριο. Προστέθηκε από τον Κρέιβεν, εμπνευσμένος από ένα ντοκιμαντέρ όπου ένας άνθρωπος μαχαιρωμένος στο κεφάλι κατάφερε να πάει μέχρι τα επείγοντα. Ο σκηνοθέτης σκέφτηκε ότι "θα ήταν εξαιρετικό αν κάποιος μαχαιρωμένος στο κεφάλι να παραμένει ζωντανός για μια στιγμή". Ο Κρέιβεν δεν ενημέρωσε το στούντιο για το πως θα προσεγγίσει τη συγκεκριμένη σκηνή, λέγοντας αστειευόμενος ότι ευχόταν να μην απολυθεί την επόμενη μέρα.

Κυκλοφορία

Κριτικές 
Η ταινία έλαβε μικτές κριτικές. Στο Rotten Tomatoes το 61% των κριτικών έδωσαν στην ταινία θετικά σχόλια.

Ο Ρότζερ Ίμπερτ έδωσε δύο αστέρια στα τέσσερα, κριτικάροντας την ταινία για τη χρήση της κλισέ φόρμουλας των ταινιών σλάσερ. Η εφημερίδα The Washington Post έδωσε αρνητική κριτική στην ταινία λέγοντας "το πρόβλημα είναι ότι η ταινία δεν νοιάζεται αν γελάμε μαζί της ή εξαιτίας της". Το περιοδικό Empire βαθμολόγησε την ταινία με δύο αστέρια στα τέσσερα, σχολιάζοντας την παλιομοδίτικη φόρμουλα της ταινίας και την έλλειψη του τρόμου. Η εφημερίδα The New York Daily News έδωσε μικτή κριτική λέγοντας "το να βασίζεσαι σε προφανή κλισέ δεν φαίνεται ειρωνικό πλέον, απλά εύκολο". Η εφημερίδα The Toronto Sun έδωσε επίσης μικτή κριτική στην ταινία, γράφοντας ότι "το καινούριο κεφάλαιο δεν έχει καμία σχέση με την πρωτότυπη ταινία. Ξαφνικά είναι μια ταινία τρόμου, για την οποία είναι ενθουσιασμένοι οι γονείς σου", ωστόσο, η κριτική επαίνεσε τον Γουές Κρέιβεν. Η εφημερίδα Minneapolis Star Tribune έδωσε στην ταινία τέσσερα στα τέσσερα αστέρια, επαινώντας το συνδυασμό του τρόμου, της κωμωδίας και των ανατροπών.

Η εφημερίδα The Boston Herald έγραψε ότι η ταινία είναι συχνά διασκεδαστική αλλά πολύ μεγάλη. Η Denver Post έγραψε ότι το Scream 4 "αποτίει φόρο τιμής στην πρωτότυπη ταινία, αλλά δεν φτάνει το μεγαλείο της". Το περιοδικό Entertainment Weekly επαίνεσε την ταινία, λέγοντας "Είναι μια διασκεδαστική υπενθύμιση του κάθε τι που έκανε το Scream μια τόσο πρωτότυπη κραυγή", ενώ η εφημερίδα Los Angeles Times έγραψε ότι "το Scream 4 βρίσκει νέους τρόπους να αντεπεξέλθει του αιματηρού του παρελθόντος ενώ χαράζει νέους τρόμους με καινούριους τρόπους". Το περιοδικό Rolling Stone έδωσε στην ταινία δύο αστέρια στα τέσσερα, κριτικάροντας τις κωμικές υπερβολές. Ο Τζέιμς Τουίγκ έδωσε μια πολύ θετική κριτική, λέγοντας ότι το Scream 4 είναι η καλύτερη ταινία της σειράς μετά την πρωτότυπη και ότι "είναι η ταινία τρόμου που έλειπε από το σινεμά πάνω από μια δεκαετία".

Στα χρόνια που ακολούθησαν μετά την κυκλοφορία της ταινίας, αρκετοί κριτικοί έκαναν λόγο ότι το Scream 4 πρόβλεψε την επίδραση των social media στη σημερινή νεολαία και τις ακραίες κινήσεις που μπορεί να κάνει για να αποκτήσει διαδικτυακή φήμη.

Box office 
Το Scream 4 έκανε άνοιγμα τριημέρου στη 2η θέση με 18,6 εκατομμύρια δολάρια. Αποτελεί το δεύτερο χαμηλότερο άνοιγμα ανάμεσα στις ταινίες της σειράς μετά το πρώτο Scream. Στο Ηνωμένο Βασίλειο άνοιξε στην πρώτη θέση, στη Γαλλία και στη Βραζιλία στη δεύτερη, στο Μεξικό στην τρίτη, στην Αυστραλία στην τέταρτη και στην Ιταλία στην πέμπτη θέση. Συνολικά απέφερε 38,1 εκατομμύρια δολάρια στο αμερικανικό box office και 59 εκατομμύρια δολάρια στον υπόλοιπο κόσμο, συγκεντρώνοντας 97,2 εκατομμύρια δολάρια παγκοσμίως.

Home media 
To Scream 4 κυκλοφόρησε σε DVD και BluRay στις 5 Αυγούστου 2011 στο Μεξικό. Στο Ηνωμένο Βασίλειο και στην Ιρλανδία κυκλοφόρησε στις 22 Αυγούστου 2011. Στον Καναδά και στις Ηνωμένες Πολιτείες κυκλοφόρησε στις 4 Οκτωβρίου 2011 και στη Νέα Ζηλανδία και στην Αυστραλία στις 13 Οκτωβρίου 2011.

Στις Ηνωμένες Πολιτείες, το Scream 4 έκανε είσοδο στη 2η θέση την εβδομάδα κυκλοφορίας του. Η ταινία πέρασε εφτά συνεχόμενες εβδομάδες στο τοπ 20. Οι πωλήσεις των DVD στην Αμερική έφτασαν τα 3,1 εκατομμύρια δολάρια τις τέσσερις πρώτες εβδομάδες κυκλοφορίας, ενώ συνολικά απέφερε 4,1 εκατομμύρια δολάρια.

Soundtrack 

To Scream 4: Original Motion Picture Soundtrack κυκλοφόρησε στις 12 Απριλίου 2011 από τη Lakeshore Records ενώ το μουσικό σκορ της ταινίας Scream 4: Music from the Dimension Motion Picture, σε μουσική του Μάρκο Μπελτράμι, κυκλοφόρησε στις 19 Απριλίου 2011 από τη Varese Sarabande.

Track listing 
 "Something to Die For" – The Sounds
 "Bad Karma" – Ida Maria
 "Cup of Coffee" – The Novocaines
 "Make My Body" – The Chain Gang Of 1974
 "Don't Mess with the Original" – Marco Beltrami
 "Yeah Yeah Yeah" – The Sounds
 "Run For Your Life" – 6 Day Riot
 "Axel F" – Raney Shockne
 "On Fire" – Locksley
 "Devils" – Say Hi
 "Denial" – Stereo Black
 "Jill's America" – Marco Beltrami

Συνέχεια 

Σε συνέντευξή του, ο Γουές Κρέιβεν επιβεβαίωσε ότι είναι δεσμευμένος με συμβόλαιο να σκηνοθετήσει την πέμπτη και έκτη ταινία της σειράς Scream, αν το Scream 4 αποδειχθεί επιτυχημένο. Μετά από τις σεναριακές δυσκολίες που αντιμετώπισε με τα Scream 2, Scream 3 και Scream 4, με σελίδες συχνά να γράφονται την ημέρα που γυρίζονταν, ο Κρέιβεν δήλωσε ότι θα χρειαστεί να διαβάσει την τελική εκδοχή του σεναρίου για το Scream 5, πριν αποδεχθεί να ασχοληθεί με το πρότζεκτ. Σε συνέντευξή του στο Entertainment Weekly, ο σκηνοθέτης δήλωσε ότι έχει υπογράψει με τη Weinstein Company για το Scream 5 και είναι πολύ πιθανό να γίνει με την προϋπόθεση "Αν έχω ένα σενάριο που με ενδιαφέρει να σκηνοθετήσω. Το καλύτερο θα ήταν αν ο Κέβιν (Γουίλιαμσον) επέστρεφε." Τον Οκτώβριο του 2011, ο Κρέιβεν παραδέχτηκε ότι μία πέμπτη και έκτη ταινία είναι "είναι κάτι παραπάνω από πιθανό". Ο Κέβιν Γουίλιαμσον δήλωσε ότι αν υπάρξει Scream 5 θα αποτελεί συνέχεια του Scream 4. Ο Ντέιβιντ Αρκέτ έδωσε την υποστήριξή του στην πιθανή συνέχεια της σειράς ταινιών, δηλώνοντας ότι θα ήθελε να υποδυθεί ξανά το χαρακτήρα του Ντιούι σε μελλοντικές συνέχειες ενώ και η Νιβ Κάμπελ εξέφρασε ενδιαφέρον να πρωταγωνιστήσει σε μία ακόμα ταινία.

Το Μάιο του 2011, σε συνέντευξή του ο Χάρβεϊ Γουάινστιν, κατά τη διάρκεια του Φεστιβάλ των Καννών, δήλωσε στο MTV την πιθανότητα η σειρά ταινιών να συνεχίσει με ένα ή δύο ακόμη Scream, "Είμαι σίγουρος ότι ο Γουές Κρέιβεν θα κάνει κι άλλη συνέχεια." Ο ιδρυτής της Weinstein Company σημείωσε την απογοητευτική πορεία του Scream 4 στο αμερικανικό box office αλλά τόνισε ότι στα διεθνή ταμεία η ταινία αποδίδει πολύ καλά, "Οι εισπράξεις στο εξωτερικό είναι τόσο δυνατές που πιθανόν να φτάσουν τα 100 εκατομμύρια δολάρια παγκοσμίως. Αυτή τη στιγμή βρίσκεται στα 90 εκ. και έχει να προβληθεί σε 5 ή 6 μεγάλες χώρες και σε αρκετές μικρότερες ακόμα. Πιθανόν να φτάσουμε τα 110 εκατομμύρια δολάρια." Ομολόγησε ότι "Μακάρι να πήγαινε καλύτερα στην Αμερική, αλλά δεν είναι και το χειρότερο που θα μπορούσε να συμβεί."

Τον Ιούνιο του 2015, ο Μπομπ Γουάινστιν, όταν ρωτήθηκε για μια πιθανή συνέχεια του Scream 4, αρνήθηκε την πιθανότητα μιας πέμπτης ταινίας ή οποιασδήποτε συνέχειας της σειράς ταινιών, δηλώνοντας ότι το κατάλληλο μέσο για να συνεχιστεί η σειρά θα ήταν στην τηλεόραση. Ωστόσο, στις αρχές του 2019, δημοσιεύματα έκαναν λόγο ότι η Blumhouse Productions, η οποία ειδικεύεται σε ταινίες τρόμου, έδειξε ενδιαφέρον να αναβιώσει τη σειρά ταινιών, με τον επικεφαλή του στούντιο Τζέισον Μπλαμ να εργάζεται ήδη πάνω σε καινούριες προσθήκες. Αργότερα μέσα στη χρονιά και ενώ οι φήμες για επαναπροσδιορισμό της σειράς από τη Blumhouse όλο και πλήθαιναν, το στούντιο τις διέψευσε ωστόσο άφησε υπόνοιες ότι ένα άλλο στούντιο έχει αναλάβει.

Το Νοέμβριο του 2019, ανακοινώθηκε ότι η Spyglass Media Group προχωράει στην ανάπτυξη μιας πέμπτης ταινίας. Μέχρι τότε ήταν ακόμα άγνωστο αν πρόκειται για συνέχεια, επαναπροσδιορισμό ή ριμέικ. Ο Κέβιν Γουίλιαμσον έχει αναλάβει το ρόλο του παραγωγού και μέχρι τότε δεν είχε ακόμα διευκρινιστεί αν κάποιος από τα βασικά μέλη του καστ, Κάμπελ, Αρκέτ και Κοξ θα επέστρεφαν. Τον επόμενο μήνα ανακοινώθηκε ότι η ταινία θα περιλαμβάνει ένα νέο καστ αλλά δεν απέκλεισε το γεγονός ηθοποιοί των προηγούμενων ταινιών να κάνουν μια εμφάνιση. 

Το Μάρτιο του 2020, ανακοινώθηκε ότι οι Ματ Μπετινέλι-Όλπιν και Τάιλερ Γκίλετ ανέλαβαν τη σκηνοθεσία και ότι η ταινία βρίσκεται ήδη στο στάδιο της ανάπτυξης με τα γυρίσματα να αναμένεται να ξεκινήσουν το Μάιο του 2020. Το Μάιο του 2020, ανακοινώθηκε ότι η Νιβ Κάμπελ βρισκόταν σε διαπραγματεύσεις να επαναλάβει το ρόλος της ως Σίντνεϊ Πρέσκοτ στην ταινία. Τον ίδιο μήνα ανακοινώθηκε ότι ο Αρκέτ θα υποδυθεί ξανά τον Ντιούι και ότι το σενάριο της ταινίας θα αναλάβουν οι Τζέιμς Βάντερμπιλτ και Γκάι Μπιούσικ. Επίσης επιβεβαιώθηκε ότι τα γυρίσματα θα ξεκινήσουν μέσα στη χρονιά, όταν θα υπάρχουν όλα τα κατάλληλα πρωτόκολλα ασφαλείας σχετικά με πανδημία COVID-19. Τον Ιούλιο του 2020, ανακοινώθηκε η συμμετοχή της Κοξ και τον Σεπτέμβριο του 2020 επιβεβαιώθηκε η συμμετοχή της Κάμπελ. Η ταινία κυκλοφόρησε στους κινηματογράφους στις 14 Ιανουαρίου 2022.

Παραπομπές

Εξωτερικοί σύνδεσμοι 

 Επίσημη ιστοσελίδα
 Scream 4 στο IMDb

Αμερικανικές ταινίες
Ταινίες τρόμου
Αμερικανικές ταινίες μυστηρίου
Αμερικανικές ταινίες τρόμου
Αμερικανικές θρίλερ ταινίες
Αμερικανικές θρίλερ ταινίες τρόμου
Ταινίες του 2011
Ταινίες παραγωγής The Weinstein Company
Αγγλόφωνες ταινίες
Ταινίες σε σκηνοθεσία Γουές Κρέιβεν
Ταινίες γυρισμένες στο Μίσιγκαν
Ταινίες σίκουελ
Ταινίες τρόμου σλάσερ